**Koaličná vláda Roberta Fica v pondelok schválila svoje programové vyhlásenie, ktoré smeruje do parlamentu**

Vládni predstavitelia Smeru, Hlasu a SNS v pondelok na zasadnutí vlády SR schválili programové vyhlásenie, o ktorom bude následne rokovať v novembri NR SR. Podľa Ústavy SR vláda do 30 dní od svojho menovania (prezidentka ju menovala 25. októbra) predstúpi pred parlament, predloží svoj program a požiada poslancov o dôveru.

V schválenom vládnom materiáli pod názvom „Lepšie, pokojnejšie a bezpečnejšie žiť“ sa uvádza:

*„Programové vyhlásenie vlády Slovenskej republiky má ambíciu reagovať na okolnosti a udalosti, ktoré výrazne ovplyvňujú politickú, ekonomickú, finančnú, sociálnu a právnu situáciu a postavenie SR vo svete."*

Koaličná vláda Roberta Fica uprednostňuje silný sociálny a právny štát založený na princípoch trhového, dobre fungujúceho a v potrebnej miere regulovaného trhového hospodárstva..

Vláda deklaruje, že obnoví partnerský dialóg na všetkých úrovniach a k oprávneným požiadavkám partnerov bude pristupovať s rešpektom. Zároveň chce podniknúť potrebné kroky na to, aby sa zo Slovenska stal moderný a efektívny štát, ktorý bude klásť dôraz na sociálne istoty, dobré konkurenčné podnikateľské prostredie, zvyšovanie kvality vzdelávania a zdravotnej starostlivosti a posilňovanie dôvery verejnosti v spravodlivosť a právny štát.

***„Dôležité vnútroštátne sociálno-ekonomické ciele však neumožnia novej vláde Slovenskej republiky ďalej zvyšovať výdavky na obranu,"***

upozorňuje vládny kabinet.

Vláda podľa vlastných slov zastaví zneužívanie bezpečnostných zložiek na politické ciele a upokojí polarizovanú spoločnosť. Vláda chce venovať pozornosť národnému sebavedomiu, posilňovaniu suverenity, štátnosti a zdravého vlastenectva, úctu k štátnym symbolom, národným a kultúrnym tradíciám.

*„Vláda SR bude pokračovať v podpore takých riešení konfliktu na Ukrajine, ktoré budú založené na princípoch medzinárodného práva, vrátane nezávislosti, zvrchovanosti a územnej celistvosti Ukrajiny v rámci jej medzinárodne uznaných hraníc a jej prirodzeného práva na sebaobranu,"*

píše sa v Programovom vyhlásení vlády.

<https://youtu.be/Uh9efHElM2w?si=FiHSbiA6IhVrDKlx>